钦定古今图书集成/明伦汇编/官常典/第271卷 > 刘仪凤
## 钦定古今图书集成/明伦汇编/官常典/第271卷 > 刘仪凤

按《宋史》本传：“仪凤，字韶美，普州人。少以文谒左丞冯
澥，澥甚推许，遂知名。绍兴二年，登进士第，抱负倜傥，
不事生产，于进士恬如也。擢第十年，始赴调，尉遂宁
府之蓬溪，监资州资阳县酒税，为梁州、荣州掾。绍兴
二十七年，有旨令侍从荐士，起居郎赵逵举仪凤，称
其富有词华，恬于进取。宰执上其名，上曰：‘蜀人道远，
文学行义有可用者，不由论荐，何缘知之？前此蜀仕
宦者例多隔绝，不得一至朝廷，殊可惜也’。”自秦桧专
权，深抑蜀士，故上语及之。寻除诸王宫大小学教授。
召试馆职，辞以久离场屋，改国子监丞。宰相以其名
士，迁秘书丞、礼部员外郎。所草笺奏，以典雅称。孝宗
受禅，议上《光尧寿圣》尊号册宝，有欲俟钦宗服除者，
太常博士林栗谓：“唐宪宗上顺宗册宝，在德宗服中，
不必避，备乐而不作可也。”仪凤独上议曰：“谨按上尊
号，事属嘉礼，累朝必俟郊祀庆成，然后举行。太上皇
帝为钦宗，备礼终制，见于诏书。议者引宪宗故事，考
之《唐史》，自武德以来，皆用易月之制，与本朝事体大
相远也。乞候钦宗终制，检举以行，则国家盛美，主上
事亲，情实称矣。”议者虽是其言，然谓事亲当权宜而
从厚，竟用栗议。仪凤争辨不已。寻兼国史院编修官
兼权秘书少监。乾道元年，迁兵部侍郎兼侍讲。仪凤
在朝十年，每归，即匿其车骑，扄其门户，客至，无亲疏，
皆不得见。政府累月，始一上谒，人尤其傲，奉入半以
储书，凡万馀卷，《国史录》无遗者。御史张之纲论《仪凤
录》四库书本以传私室，遂斥归蜀。三年十二月，辅臣
进前侍从当复职者，上曰：“刘仪凤无罪，可与。”复集英
殿修撰。起知邛州，未上，改汉州、果州，罢归。淳熙二年
十二月丙申，卒，年六十六。仪凤苦学，至老不倦，尤工
于诗，然颇慕晋人简傲之风，不乐与庸辈接，故平生
多蹭蹬，一跌遂不振云。